text: На 26 март 1848 г. е ръкоположен за владика с титла „Апостолически наместник Пловдивско-Софийски“ принадлежащия към тази мисия Андреа Канова от Ормеа – основоположник на католическото просветно дело в епархията. За сполучливото му управление способствали както личните му качества и сравнително дългия срок на работа в епархията, така и промяната в правната основа на отношението към вероизповеданията в Османската империя след Хатихумаюна през 1856 г.
  По времето на Андреа Канова са въздигнати пловдивската катедрала „Св. Лудвик“, болницата в Пловдив, църквите в селата Селджиково, Балтаджи, Даваджово, Калъчли, Хамбарли и др. По негова инициатива е уредено пребиваването на вицеконсули на Франция, Великобритания, Австрия и Русия в Пловдив. Откриването на вицеконсулства на католическите велики сили тук способства за повишаване на престижа на католиците в района. Отец Канова умира на 10 август 1866 г. и е погребан в Пловдив, след 25-годишна апостолска дейност.